Cakke ma wugamo lok pa Lubanga . . . pe wugamo macalo lok pa dano, ento macalo lok pa Lubanga. Ada aye lok pa Lubanga.—1 Tec. 2:13
Lutic pa Jehovah gineno Baibul, buk maleng pa Lubanga calo gin ma pire tek adada. Pi roc ma watye kwede, wanongo tira ma a ki i Ginacoya kare ducu. Wadok i tira magi nining? Nen kong labol pa Euodia ki Cintuke, Lukricitayo ma gukwo i cencwari me acel. Peko mo madit obedo i kin lumego aryo magi ma kiwirogi-ni. Peko ma obedo i kin Euodia gin ki Cintuke-ni onongo romo balo kuc ma tye i kin jo ducu me kacokke. Baibul pe tittiwa adwogi me peko man, ento nen calo lumege aryo magi gulubo tira me mar ma lakwena Paulo ominigi. (Pil. 4:2, 3) Peko ma kit man bene twero kelo arubaruba i kacokke i kare-ni. Ento peko man kitwero cobone nyo bene gengone i kacokke ka walubu tira ma nonge i Baibul. Dok ka watero Baibul calo buk ma pire tek, ci wabilubu tira ma nonge iye.—Jab. 27:11. w16.11 3:1-3
Ka ce ibedo nyap i kare ma ayelayela tye, tekoni nongo nok adada.—Car. 24:10.
Wan ducu wamito ni kicuk cwinywa. Man mitte tutwalle ka pud watye ka dongo adonga. Lapwony mo acel ma nying Timothy Evans owaco ni: “Lutino . . . gimito cuko cwiny kit macalo yat mito kwede pii. Weko latin winyo maber dok nongo ngeyo ni kiparo pire.” Ento watye ka kwo i kare marac. Dano gipe ki mar, pe giparo pi luwotgi, dok pe gimaro cuko cwiny luwote. (2 Tem. 3:1-5) Catan Larac-ci mito turo cwinywa pien en ngeyo ni ka cwinywa otur wadoko goro i yo me cwiny ki bene i yo mukene. Catan otiyo ki adot me goba ki peko mapol i tutene me turo cwiny Yubu, ento tutene opoto nono. (Yubu 2:3; 22:3; 27:5) Watwero lweny matek i kom Larac-ci ka wacuko cwiny jo me otwa ki utmege me kacokkewa. Man bikonyowa me weko pacowa kacel ki Ot me Kerwa bedo ka ma dano gibedo iye ki yomcwiny dok ma nongo cwinygi opye mot. w16.11 1:4, 6
[Lubanga] olwongowu nia ki i piny macol wek wudony i lengone me aura.—1 Pet. 2:9.
Jo mogo ma cwinygi tek gucako gonyo Lok pa Lubanga i leb ma lutedero giniang iye. Ka Baibul medde ki nya i kin piny, dano gubedo ka kwanone. Dok man oweko gubedo ka penyo lapeny calo: Kicoyo ka kwene ki i Baibul lok madok i kom kapiny? Kicoyo ka kwene ni myero kicul latela dini ka dong wek oleg pi jowa muto? Nyo lok i kom bedo ki papa nyo padi kono? Ki bot lutela me kanica, man okeligi kiniga matek adada. Dok onongo gineno ni obedo dit wic me penyo lutela dini! Pi meno, gucako lweny matek. Onongo kingolo kop me to i wi jo ma gukwero pwony me kanica. Lutela dini onongo gingolo to i wi dano ci luloc lobo gineko ngat meno. Mitigi onongo tye me turo cwiny dano wek pe kikwan Baibul ki dok pe kibed ka penyo lutela dini. Mitigi-ni olo to otiyo pi kare mo. Ento, jo mogo ma cwinygi tek pe guye bwura pa Babilon Madit. Gin onongo dong gubilo mit pa Lok pa Lubanga—dok onongo gimito nongo ngec mukene mapol! w16.11 4:13